‘Joost is ons Superman’Joost van der Westhuizen by sy kinders, Jordan en Kylie, op Kersdag 2016. Foto: Amor Vittone, Facebook Joost van der Westhuizen is steeds in ŉ kritieke toestand in die waakeenheid van die Fourways Life-hospitaal in Johannesburg. Van der Westhuizen is vroeg gisteroggend in die hospitaal opgeneem. Die J9-Stigting het Sondagoggend bevestig dat Joost se toestand kritiek, maar stabiel is. “Hy reageer goed op sy geliefdes en voer ŉ ongelooflike stryd. Hy is regtig ons Superman!” het die stigting op Facebook geskryf. Intussen het Amor Vittone, Van der Westhuizen se vervreemde vrou, gesê dat haar en Joost se twee kinders, Jordan (12) en Kylie (10), uiters dapper is in die moeilike tyd waardeur die familie nou gaan. “Joost is nog kritiek, maar sy veggees is duidelik sigbaar. Hou hom asseblief in jul gebede en dankie vir die mooi boodskappe van ondersteuning,” het Vittone gesê. Vittone was Saterdag heeldag saam met ander familielede aan Joost se sy by die hospitaal waar hy nou aan ŉ ventilator gekoppel is. Joost veg al die afgelope ses jaar teen motorneuronsiekte, ŉ progressiewe siekte wat die liggaam se spiere aftakel. Sy broer, Pieter van der Westhuizen, het verlede maand bevestig dat Joost van tyd tot tyd van suurstof afhanklik is aangesien die siekte ook die longspiere verswak. Verpleegsters het Joost heeltyds versorg by sy huis in Midrand, op dieselfde landgoed naby die huis waar Vittone saam met die egpaar se twee kinders woon. Hy het nog elke dag kontak met sy kinders. Intussen het duisende mense boodskappe van bemoediging aan Joost en sy familie gister op sosiale media gedeel, insluitend bekendes soos Steve Hofmeyr, Juanita du Plessis, die sportminister Fikile Mbalula, Sasha Martinengo en Zwelinzima Vavi.